b'\n_START_ARTICLE_\nZdravko Reven\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je leta 1941 kon\xc4\x8dal klasi\xc4\x8dno gimnazijo. Nato je na ljubljanski teolo\xc5\xa1ki fakulteti \xc5\xa1tiri leta in pol \xc5\xa1tudiral bogoslovje. \xc5\xa0tudij je nadaljeval v Praglii (Italija) in ga kon\xc4\x8dal v ju\xc5\xbenotirolskem Brixsnu, kjer je bil 1947 tudi posve\xc4\x8den v ma\xc5\xa1nika. Nato je leta 1948 od\xc5\xa1el v Belgijo kjer je bil kaplan in kasneje duhovnik. Tu je do leta 1960 nudil duhovno oskrbo izseljenim Slovencem in Hrvatom, predvsem pa je skrbel za primorske rojake, ki so se sem preselili po 2. svetovni vojni, obenem pa prou\xc4\x8dev\xc3\xa1l \xc5\xbeoisti\xc4\x8dno organizacijo \xc5\xa1kofa Cardijna. Leta 1965 je pri celov\xc5\xa1ki Mohorjevi dru\xc5\xbebi v njegovem prevodu iz\xc5\xa1la Cardijnova knjiga: Poslanstvo delavske mladine (COBISS)_NEWLINE_V letih 1952\xe2\x88\x921960 je v Belgiji izdajal dvomese\xc4\x8dnik Slovenski glas bene\xc5\xa1kih Slovenju u Belgiji, skupaj z \xc5\xbeupnikom Antonom Cuffolom pa je 1952 izdal publikacijo Boj bene\xc5\xa1kih Slovencev za svoje pravice z zemljevidom, ki je kasneje slu\xc5\xbeila kot referen\xc4\x8dno gradivo tudi drugim avtorjem. Leta 1953 je pri celov\xc5\xa1ki Mohorjevi dru\xc5\xbebi za\xc4\x8del izdajati Novo dru\xc5\xbeinsko pratiko, katero je v letih 1954\xe2\x88\x921967 tudi urejal. Bil pa je med pobudniki ustanovitve Zveze slovenskih duhovnikov Zahodne Evrope in v letih 1952\xe2\x88\x921967 tudi urednik celov\xc5\xa1ke mese\xc4\x8dne revije Na\xc5\xa1a lu\xc4\x8d. Od 1960 do 1967 je \xc5\xbeivel v Celovcu. Tu in je bil urednik knjig, ki jih je izdajala Mohorjeva dru\xc5\xbeba in vodja njene prodaje v tujini._NEWLINE_Na povabilo ljubljanskega nad\xc5\xa1kofa Poga\xc4\x8dnika je 1968 pri\xc5\xa1el v Ljubljano. Tu je bil korni vikar in stolni kanonik ter \xc4\x8dlan uredni\xc5\xa1tva tednika Dru\xc5\xbeina (1968-1980), tajnik med\xc5\xa1kofijskega odbora za pripravo in izdajo slovenskega misala in brevirja, od 1980 notar ljubljanskega cerkvenega sodi\xc5\xa1\xc4\x8da in tajnik nad\xc5\xa1kofijske komisije za nov slovenski prevod Svetega pisma. Izdal je tudi knjigo Kdaj goduje\xc5\xa1?\xc2\xa0: izbor svetni\xc5\xa1kih imen in njihovi godovni dnevi. (COBISS) Njegova bibliografija obsega 41. zapisov.'